ज्येष्ठ नागरिकको  निःशुल्क आँखा उपचार
चालु आर्थिक वर्षमा मल्लरानी गाउँपालिकाले पालिका भित्रका ज्येष्ठ नागरिकलाई आँखाको उपचारको व्यवस्था गरेको छ ।
सुशील श्रेष्ठ ‘सुजल’प्युठान, असोज २१ गते । चालु आर्थिक वर्षमा मल्लरानी गाउँपालिकाले पालिका भित्रका ज्येष्ठ नागरिकलाई आँखाको उपचारको व्यवस्था गरेको छ । आँखा उपचार केन्द्र विजुवारसँग सहकार्य गरी पालिकाले ज्येष्ठ नागरिकको आँखाको उपचार निःशुल्क गर्ने व्यवस्था मिलाएको हो ।गाउँपालिका अध्यक्ष कृष्णबहादुर खड्काले चालु आर्थिक वर्षको बजेटमा रकम विनियोजन गरेर ज्येष्ठ नागरिकको आँखाको उपचार निःशुल्क गर्ने व्यवस्था मिलाइएको जानकारी दिनुभयो । गाउँपालिका भित्रका सबै ज्येष्ठ नागरिकले उक्त सुविधा प्राप्त गर्ने उहाँले बताउनुभयो । पछिल्लो समय आँखाको उपचारका लागि जिल्लाका स्थानीय तहले केन्द्रसँग सहकार्य गरी ज्येष्ठ नागरिकलाई निःशुल्क सेवा दिँदैआएका छन् । माण्डवी गाउँपालिका अध्यक्ष नमराज अधिकारीले यो वर्ष ६० वर्ष माथिका ज्येष्ठ नागरिकको आँखाजाँच तथा उपचारका लागि केन्द्रसँग सम्झौता गरिएको जानकारी दिनुभयो । पालिका भित्रका ज्येष्ठ नागरिकले निःशुल्क रूपमा आँखाको उपचार पाउने उहाँले बताउनुभयो । केन्द्रका अध्यक्ष लक्ष्मीप्रकाश राजभण्डारीले जिल्लाका आठवटा स्थानीय तहसँग यो वर्ष सम्झौता गरी सेवा प्रवाह गर्न लागिएको जानकारी दिनुभयो । ‘कतिपय स्थानीय तहसँग सम्झौता भइसकेको छ’ उहाँले भन्नुभयो, ‘केही स्थानीय तहसँग सम्झौता गर्न प्रक्रियामा छौँ ।’ प्युठान नगरपालिकाले ६८ वर्षमाथिका नागरिकलाई सेवा दिने सम्झौता गरेको छ भने अरू स्थानीय तहले ६० वर्ष माथिको उमेर राखेका छन् । अहिले प्युठान नगरपालिकाको विजुवारमा रहेको उपचार केन्द्र अन्तर्गत स्वर्गद्वारी नगरपालिकाको भिंगृ र गौमुखी गाउँपालिकाको ठूलावेशीमा शाखा समेत विस्तार गरिएको छ ।आर्थिक वर्ष २०७८/७९ मा १२ हजार ७३ जना र आर्थिक वर्ष २०७९/८० मा १४ हजार ८५८ जनाले सेवा लिएको केन्द्रका प्रमुख लक्ष्मी मल्लले जानकारी दिनुभयो । 